**Vyhlásenie**

**Ministerstva spravodlivosti Slovenskej republiky**

**o rozporoch k návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**

Návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len ,,návrh“), sa predkladá na rokovanie Legislatívnej rady vlády Slovenskej republiky s rozpormi.

**Rozpory s povinne pripomienkujúcimi subjektmi  pretrvávajú v nasledovných oblastiach:**

**1.Generálna prokuratúra Slovenskej republiky**

**Všeobecne k návrhu zákona**

Pripomienkujúci subjekt nesúhlasil s navrhovanou právnou úpravou nakoľko Ústava Slovenskej republiky nepozná inštitút hosťujúceho sudcu, pričom mal z predloženej právnej úpravy za to, že práva a povinnosti hosťujúcich sudcov a sudcov nie sú rovnaké (obmedzené právomoci hosťujúcich sudcov v trestnom konaní, vyšší plat hosťujúcich sudcov v porovnaní s ostatnými sudcami, ohrozenie nezávislosti hosťujúcich sudcov pri rozhodovaní v konkrétnych veciach ich motiváciou na získanie stáleho miesta na súde po uplynutí piatich rokov výkonu funkcie sudcu, právomoc predsedu krajského súdu po prerokovaní s ministrom spravodlivosti Slovenskej republiky rozhodovať o tom, na ktorom súde bude sudca vykonávať funkciu sudcu, zánik dočasného pridelenia podľa doterajších predpisov priamo zo zákona atď.). Vzhľadom na znenie čl. 48 ods. 1, čl. 141a ods. 5 dôvodil, že bez zmeny Ústavy Slovenskej republiky nemožno podporiť prijatie právnej úpravy, ktorá zavedie do právneho poriadku Slovenskej republiky inštitút hosťujúceho sudcu.

Stanovisko predkladateľa:

Na základe vznesených pripomienok došlo k modifikácii právnej úpravy tak, že sa čiastočne reflektujú aj požiadavky Generálnej prokuratúry Slovenskej republiky (platové otázky, výkon funkcie hosťujúceho sudcu na súde vyššieho stupňa). Predkladateľ však trvá na navrhovanej právnej úprave prideľovania sudcov pre obvod určeného krajského súdu.

**2. Ministerstvo financií Slovenskej republiky**

**Všeobecne k návrhu zákona**

Pripomienkujúci subjekt nesúhlasí s navrhovanou právnou úpravou, nakoľko má táto negatívny, rozpočtovo nekrytý vplyv na rozpočet verejnej správy vzhľadom na zvýšenie limitu počtu zamestnancov o 50 osôb hosťujúcich sudcov od 1. júla 2019 a s tým súvisiace výdavky v roku 2019 v sume 1 648 200 eur a od roku 2020 v sume 3 196 400 eur každoročne (z toho mzdy, platy, služobné príjmy a ostatné osobné vyrovnania v roku 2019 v sume 1 209 210 eur a od roku 2020 v sume 2 418 420 eur každoročne) za účelom obsadenia súčasného plánovaného počtu miest sudcov hosťujúcimi sudcami. Pripomienkujúci upozornil, že v súčasnosti nie sú naplnené početné stavy sudcov, avšak v rozpočte verejnej správy sú rozpočtované výdavky pre celý schválený počet sudcov a tiež na skutočnosť, že schválený rozpočet verejnej správy na roky 2019 až 2021 neuvažuje s vplyvom predmetného návrhu zákona.

Stanovisko predkladateľa:

Predkladateľ trvá na navrhovanej právnej úprave. Rokovania s Ministerstvom financií ohľadom finančných prostriedkov naďalej pokračujú.